Fiskeler. Det tynde lag ler, som markerer en masseuddøen på jorden for omkring 65 millioner år siden, da dinosaurerne måtte kapitulere, ses ganske tydeligt hér. TV 2/Bornholm er taget til Stevns Klint som del af et sommerprojekt mellem TV 2-regionerne. Mange danskere ventes igen i år at feriere i Danmark, og hvad skal de så opleve? TV2 Øst har guidet journalist William Husted og fotograf Kristian Vang fra TV 2/Bornholm rundt i det sjællandske sommerland i fire forskellige kategorier - og når det handler om natur, er turen selvfølgelig gået til havet ud for Stevns Klint. Her opleves fiskeleret bedre end nogen andre steder. - Her får du beviset på dinosaurernes, øglernes udslettelse. Lige her, siger Kenn Cardozo, der er skipper på Klintens Boattours. Stevns Klint - en ikke så høj, men meget lang klint - er imponerende i sit udtryk. Fra havsiden tager den sig hvid og lavdelt ud. Visse steder nærmest middelhavsagtigt med græske noter. Det er et fantastisk sted, hvor historien - jordens historie med millioner af år på bagen - bliver formidlet af jorden selv. Med spor fra kridttiden. Fra den kolde krig. Og fiskeleret.

Opsummering:
Stevns Klint - en bid af sommerlandet, hvor græsk middelhavsstemning går hånd i hånd med tydelige spor fra dinosaurernes udslettelse.